Predkladacia správa
Organizácia Severoatlantickej zmluvy (ďalej len „NATO“) pôsobí v Irackej republike na základe žiadosti irackej vlády a následného rozhodnutia Varšavského samitu NATO z roku 2016, a to od januára 2017 v rámci nebojovej aktivity NATO. Cieľom tejto aktivity je poskytovať poradenstvo a výcvik irackému vojenskému personálu. Na podporu aktivít v Irackej republike pôsobí v Bagdade tím NATO. Výcvikovo-poradenské činnosti sú realizované tímami inštruktorov jednotlivých členských krajín NATO, ktorí zabezpečujú  realizáciu špecifického asistenčného balíka na budovanie obranných kapacít Irackej republiky. Prvé výcvikovo-poradenské aktivity, najmä v oblasti boja proti nástražným výbušným systémom, ktorá sú spolu s odmínovaním jednou z priorít, začali vo februári tohto roka. Iracká strana prejavuje tiež záujem o výcvik pri údržbe sovietskej techniky v jej vlastníctve.         
Vzhľadom na dôležitý prínos výcvikovej aktivity v Irackej republike bola prezidentom Slovenskej republiky na stretnutí hláv štátov a vlád členských štátov  NATO v Bruseli v máji 2017 deklarovaná ponuka príspevku Slovenskej republiky na budovanie obranných  a bezpečnostných kapacít Irackej republiky v rozsahu vymedzenom uznesením vlády Slovenskej republiky č. 240 zo 17. mája 2017 (ďalej len  „uznesenie”).

V nadväznosti na rokovania so zahraničnými partnermi sa týmto materiálom navrhuje súhlasiť s vyslaním do 25 príslušníkov ozbrojených síl Slovenskej republiky na územie Irackej republiky na plnenie úloh NATO Training Capability Building - Iraq (NTCB-I).         
            Príspevok Slovenskej republiky je, v súlade s  uznesením, viazaný výhradne na plnenie tzv. výcvikových úloh, zahŕňajúcich výcvik, poskytovanie poradenstva a asistenciu pri budovaní kapacít irackých obranných a bezpečnostných síl na území Irackej republiky v oblasti manuálneho, mechanického odmínovania a opráv sovietskej techniky v jej vlastníctve.

          Vyslovenie súhlasu s predmetným vyslaním príslušníkov ozbrojených síl Slovenskej republiky patrí na základe článku 86 písm. l) Ústavy Slovenskej republiky do pôsobnosti Národnej rady Slovenskej republiky, keďže nejde o účel vyslania vymedzený Ústavou Slovenskej republiky do rozhodovacej právomoci vlády Slovenskej republiky.
          Náklady súvisiace s predloženým materiálom budú hradené z rozpočtu kapitoly Ministerstva obrany Slovenskej republiky. Na základe rozhodnutia Stálej pracovnej komisie Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky z 3. októbra 2017 o udelení výnimky podľa bodu  2.6.  Jednotnej metodiky na posudzovanie vybraných vplyvov v jej platnom znení, nebol tento materiál predmetom predbežného pripomienkového konania. Medzirezortné pripomienkové konanie k predmetnému návrhu sa z dôvodu časovej tiesne uskutočnilo v skrátenom pripomienkovom konaní rokovaním oslovených subjektov dňa 3. októbra 2017. 
